.......................................................................................................................................................

Reykjavík, 14.6.2018

Tilvísun: 16052181

**Efni: Framtíðarhorfur um kröfur til búnaðar um borð í íslenskum skipum**

**Frá: Samgöngustofu**

.......................................................................................................................................................

Um búnað um borð í íslenskum skipum gilda kröfur reglna nr. 189/1994 gagnvart skipum undir 15 metrum að mestu lengd, reglugerðar nr. 122/2004 gagnvart fiskiskipum yfir 15 metrum, reglugerð nr. 377/2007 um björgunar- og öryggisbúnað skemmtibáta, reglugerðar nr. 666/2001 um tiltekin farþegaskip í innanlandssiglingum[[1]](#footnote-1) og SOLAS samþykktarinnar gagnvart flutninga- og farþegaskipum í millilandasiglingum.

Alþjóðlegar kröfur til skipsbúnaðar og viðurkenningu hans eru í sífelldri þróun á vettvangi alþjóðasiglingamálastofnunarinnar (IMO) og Evrópusambandsins og skulu innleiddar hér á landi. Séríslenskar kröfur til skipsbúnaðar hafa ekki breyst um langa hríð. Á þessum tíma hefur bæði orðið þróun hvað varðar kröfur til búnaðarins og viðurkenningarferlisins þar með talið prófana.

Reglugerð nr. 666/2001 um öryggi farþegaskipa í innanlandssiglingum innleiðir tilskipun Evrópusambandsins og gerir kröfu um að búnaður sé í samræmi við alþjóðlegar kröfur. Þannig gilda mismunandi reglur um búnað í íslenskum farþegaskipum, annars vegar reglur nr. 189/1994 (með sér íslenskum kröfum) og hins vegar reglugerð nr. 666/2001 (alþjóðlegar kröfur).

Viðurkenning á skipsbúnaði á evrópska efnahagssvæðinu er á höndum tilkynntra aðila (e. notified body) sem uppfylla evrópskar reglur og staðfesta að skipsbúnaðurinn uppfyllir viðeigandi alþjóðlegar kröfur og stýrishjólsmerkja búnaðinn því til staðfestingar. Sér íslenskar reglur og kröfur fela síðan í flestum tilvikum -í sér viðbót samkvæmt íslenskum sérreglum sem einungis gilda á Íslandi og þarfnast sérstakrar viðurkenningar íslenskra stjórnvalda eða aðila sem starfa í þeirra umboði.

Það er mat Samgöngustofu að rétt sé að stefna að því fylgja alþjóðlegum kröfum til skipsbúnaðar og að sterk rök þurfi til að viðhalda íslenskum sérákvæðum. Ísland er í dag síðast norðurlandanna til að viðhalda tvöföldu kerfi í því mæli sem hér er lýst. Alþjóðlegu kröfurnar eru settar fram í tilskipun um skipsbúnað nr. 2014/90/ESB sem innleidd er hér á landi með reglugerð nr. 989/2016. Búnaður sem uppfyllir SOLAS[[2]](#footnote-2) kröfur samkvæmt tilskipuninni er merktur með stýrishjóli. Það er krafa samkvæmt evrópu tilskipunum að fiskiskip yfir 24 metrar að lengd og að öll SOLAS skip séu búin stýrishjólsmerktum búnaði.

Samgöngustofa telur nauðsynlegt að marka stefnu til framtíðar varðandi íslenskar sérkröfur. Óskar stofnunin því eftir umsögn hagaðila þar sem reifuð eru sjónarmið gagnvart íslenskum sérkröfum.

1. Reglugerðin gildir um öll farþegaskip smíðuð úr stáli eða sambærilegu efni, smíðuð 1. janúar 2001 eða síðar og gömul farþegaskip 24 metrar eða lengri [↑](#footnote-ref-1)
2. Alþjóðasamningur um öryggi mannslífa á hafinu [↑](#footnote-ref-2)